**Cisár** (lat. *imperator*, starogr. *basileus* alebo *autokratór*, nem. *Kaiser*) je panovnícky titul najvyššieho stupňa v niektorých monarchiách, ako aj nositeľ tohto titulu. Slovo **cisárstvo** znamená buď vládu cisára alebo štátnu formu monarchistického štátu, na ktorého čele stojí cisár. V súčasnosti je jediným vládnucim cisárom na svete japonský cisár.

Vzťah ku kráľovi
----------------

Titul cisár je (dnes) nadradený titulu kráľ, ale v medzinárodnych pomeroch je rozdiel medzi kráľom a cisárom len čestný; obom patrí titul Veličenstvo (majestas) a kráľovské pocty.

Etymológia
----------

Slovo pochádza z latinského caesar, čiže je odvodené od mena Julia Caesara. Ako caesar, po slovensky cézar, sa v Rímskej ríši počnúc Augustom titulovali rímski panovníci (titulovali sa ale viacerými titulmi súčasne, a to obyčajne *Imperator Caesar Augustus*). Alternatívny titul kráľ v Ríme neprichádzal do úvahy, pretože Rimania boli v tom čase hrdí na republiku a hrdí na to, že kedysi zrušili kráľovstvo. Preto bolo politicky nepriechodné, aby rímski panovníci prijali kráľovský titul.

Cár
---

V podstate (obsahovo aj etymologicky) zhodný je titul cár používaný v Rusku, Bulharsku a Srbsku, pričom ale v Rusku titul pôvodne označoval rôzne druhy (aj cudzích) vládcov a oficiálny titul od roku 1721 znel "imperátor" (v bežnej komunikácii však naďalej cár).

Cisárstva
---------

Existovali (existujú) nasledujúce cisárstva:

* v Európe:
	+ rímske cisárstvo (27 pred Kr. – 476 po Kr.)
	+ východorímske/byzantské cisárstvo (395 – 1453, s prestávkou v 13. stor.)
	+ Latinské cisárstvo (1204 – 1261)
	+ Nikajské cisárstvo (1204 – 1261)
	+ Trapezuntské cisárstvo (1215 – 1240)
	+ franské/nemecké cisárstvo (800 – 1806 a 1871 - 1918)
	+ rakúske cisárstvo (1804 – 1867/1918)
	+ francúzske cisárstvo (1804 – 1815 a 1852 – 1870)
	+ titul Imperator totius Hispaniae
	+ osmanské cisárstvo (titul padišáh) (1453 – 1922)
	+ bulharské cisárstvo - pozri cár
	+ ruské cisárstvo - pozri cár
	+ srbské cisárstvo - pozri cár
* mimo Európy:
	+ japonské cisárstvo (od 660 pred Kr. )
	+ čínske cisárstvo (221 pred Kr. – 1912 a 1915 – 1916)
	+ kórejské cisárstvo (1897 – 1910)
	+ cisárstvo Mandžukuo (1934 – 1945)
	+ indické cisárstvo (1526 – 1858 ako veľký mogul, 1857 – 1950 ako európsky titul)
	+ annamské cisárstvo (1806 – 1945)
	+ perzský titul šáhinšáh
	+ etiópske cisárstvo (950 pred Kr. – 1974 po Kr.)
	+ haitské cisárstvo (19. stor.)
	+ mexické cisárstvo (19. stor.)
	+ brazílske cisárstvo (19. stor.)
	+ cisárstvo v dnešnej Stredoafrickej republike (1977 – 1979)

Ako cisári sa niekedy označujú aj starovekí panovníci Asýrie, Babylonskej ríše a podobne.

Zdroje
------

* cisár. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2001. 686 s. ISBN 80-224-0671-6. Zväzok 2. (Bell – Czy), s. 559.
* císář. In: *Ottův slovník naučný*.
* císář. In: ŽALOUDEK, Karel. *Encyklopedie politiky*. 1. vyd. Praha : Libri, 1996. 511 s. ISBN 80-85983-11-7. (po česky)

Iné projekty
------------

CommonsWikislovníkWikicitáty
* Spolupracuj na Commons Commons ponúka multimediálne súbory na tému **Cisár**
* Spolupracuj na Wikislovníku Wikislovník ponúka heslo ****Cisár****
* Spolupracuj na Wikicitátoch Wikicitáty ponúkajú citáty od alebo o **Cisár**